În parcul proiectat de arhitectul Ákos Eleőd în 1991, după căderea comunismului, sunt expuse 42 de statui, adunate de pe străzile Budapestei de autoritățile locale din Budapesta, care au avut inspirația de a nu distruge moștenirea comunistă. Unele sunt monumente gigantice, ridicate la vremea lor ca omagiu adus „prieteniei maghiaro-sovietice” ("Memorialul Eroilor Sovietici" și "Monumentul Eliberării" sau „Soldatul sovietic”, îndepărtat de la baza soclului "Statuii Libertății" de pe dealul Gellért, singura statuie comunistă rămasă la locul ei, după ce numele soldaților sovietici și inscripțiile cu litere chirilice au fost înlăturate, iar noua inscripție dedica monumentul tuturor celor care și-au dat viața pentru independența, libertatea și fericirea Ungariei), statuile lui Lenin, Marx și Engels, în timp ce altele sunt busturi și reliefuri cu lideri comuniști maghiari ori lucrări dedicate unor „momente revoluționare”. În parc nu există nici o statuie a lui Stalin, deoarece unica statuie al lui Stalin din Ungaria a fost distrusă în timpul Revoluției din 1956. Din statuie au mai rămas doar cizmele sale uriașe, care au fost instalate pe un imens soclu la intrarea în incinta Parcului.